ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಲೀಮ
ದಕ್ಷಿಣ ಅಮೆರಿಕದ ಪೆರು ದೇಶದ ರಾಜಧಾನಿ, ಒಂದು ವಿಭಾಗ ಹಾಗೂ ವಿಭಾಗದ ಆಡಳಿತ ಕೇಂದ್ರ ನಗರ. 1600 ರಿಂದ 1700ರ ಕಾಲಾವಧಿಯಲ್ಲಿ ಈ ನಗರ ಸ್ಪೇನ್ ಸರ್ಕಾರದ ಆಡಳಿತ ಕೇಂದ್ರವಾಗಿತ್ತು. ಇದು ಇಡೀ ಪೆರು ದೇಶದ ಆರ್ಥಿಕ, ವಾಣಿಜ್ಯ ವ್ಯವಹಾರ ಮತ್ತು ಎಲ್ಲಾ ಬಗೆಯ ಚಟುವಟಿಕೆಯ ಮೂಲ ಸ್ಥಾನವಾಗಿದೆ. ನಗರ ರೀಮಾಕ್ ನದಿ ದಡದಲ್ಲಿ ಬೆಳೆದು ಹರಡಿಕೊಂಡಿದೆ. ಪೆಸಿಫಿಕ್ ಸಾಗರದ ದಂಡೆಗೆ ಹತ್ತಿರದಲ್ಲಿರುವ ಈ  ನಗರದ ಹೆಸರು ಇಲ್ಲಿಯ ನದಿ ರೀಮಾಕ್‍ನಿಂದಲೇ ಬಂದಿದೆ ಎಂದು ಹೇಳುತ್ತಾರೆ. ಈ ನಗರ ಬೇಸಾಯ ಮಾಡಬಹುದಾದಂತಹ ಮರುಭೂಮಿಯಿಂದ ಆವೃತವಾಗಿದೆ. ನಗರದ ಉತ್ತರಕ್ಕೆ  13 ಕಿಮೀ ದೂರದಲ್ಲಿರುವ ಕಯಾವೋ ಬಂದರು ಇಲ್ಲಿಯ ವ್ಯಾಪಾರ ವಾಣಿಜ್ಯದ, ರಫ್ತು ಆಮದುಗಳ ಕೇಂದ್ರವಾಗಿದೆ. ಅತಿ ಕಡಮೆ ಮಳೆ ಬೀಳುವ ಈ ನಗರದ ಮೇಲೆ ಚಳಿಗಾಲದಲ್ಲಿ ಗರುವ ಎಂಬ ದಟ್ಟ ಮಂಜು ಸದಾ ಆವರಿಸಿಕೊಂಡಿರುತ್ತದೆ. ದಕ್ಷಿಣ ಪೆಸಿಫಿಕ್ ಸಾಗರದಿಂದ ಉತ್ತರದ ಕಡೆಗೆ ಚಿಲಿ ಮತ್ತು ಪೆರು ದೇಶಗಳ ಸಮುದ್ರ ತೀರದಲ್ಲಿ ಹರಿಯುವ ಪೆರೂವಿಯನ್ ಅಥವಾ ಹಂಬೋಲ್ಟ್ ಸಮುದ್ರದ ತಂಪು ಪ್ರವಾಹ ಈ ನಗರವನ್ನು ಸದಾತಂಪಾಗಿರುವಂತೆ ಮಾಡುವುದು. ಸಾಮಾನ್ಯವಾಗಿ ಈ ನಗರದ ಜುಲೈ ತಿಂಗಳ ತಾಪಮಾನ 15ºಸೆ ಇದ್ದರೆ ಜನವರಿಯಲ್ಲಿ 22ºಸೆ ಇರುತ್ತದೆ.

ಇಲ್ಲಿನ ಮೂಲ ನಿವಾಸಿಗಳಾದ ಇಂಕ ಇಂಡಿಯನ್ಸ್‍ರನ್ನು ಸೋಲಿಸಿದ ಫ್ರಾನ್ಸಿಸ್ಕೊ ಪಿಜಾರೊ ಎಂಬಾತ ಲೀಮ ನಗರವನ್ನು 1535 ಜನವರಿ 18ರಂದು ಸ್ಥಾಪಿಸಿದ. ನಗರದ ಸಾರ್ವಜನಿಕ ವೃತ್ತ, ಪೇಟೆ, ಅಂಗಡಿ ಬೀದಿ ಮತ್ತು ಮುಖ್ಯ ರಸ್ತೆಗಳನ್ನು ಸ್ಪೇನಿನ ಜನ ರೂಪಿಸಿದರು ಹಾಗೂ ನಿರ್ಮಿಸಿದರು. 1746 ಅಕ್ಟೋಬರ್ 28ರಂದು ಇಲ್ಲಿ ಭೂಕಂಪವಾಗಿ ಬಹಳಷ್ಟು ಕಷ್ಟ ನಷ್ಟಗಳು ಉಂಟಾದುವು. ಲೀಮ ನಗರದ ಮೂಲ ಕೇಂದ್ರವಾದ ಪ್ಲಾಜ ಡಿ ಅರ್ಮಾಸ್, ಇದರ ಎದುರಾಗಿ ಅಧ್ಯಕ್ಷರ ಅರಮನೆ, ನಗರ ಸಭಾ ಕಟ್ಟಡ, ಮತ್ತು ಕತೀಡ್ರಲ್ ಮುಂತಾದವು ಇವೆ. ಇಲ್ಲಿ ದಕ್ಷಿಣ ಅಮೆರಿಕದ ಬಹು ಪುರಾತನ ವಿಶ್ವವಿದ್ಯಾನಿಲಯ ಸಾನ್ ಮಾರ್ಕೊಸ್ 1551ರಲ್ಲಿ ಸ್ಥಾಪನೆಯಾಯಿತು. ವಸ್ತುಸಂಗ್ರಹಾಲಯ ಮತ್ತು ಪೆರು ರಾಷ್ಟ್ರೀಯ ಗ್ರಂಥಭಂಡಾರ ಈ ನಗರದಲ್ಲಿವೆ. 

ಕೈಗಾರಿಕಾ ನಗರವೂ ಆಗಿರುವ ಲೀಮದಲ್ಲಿ ಅನೇಕ ಕಾರ್ಖಾನೆಗಳು, ತೈಲ ಶುದ್ಧೀಕರಣ ಕೇಂದ್ರಗಳೂ ಇವೆ. ಸಿಮೆಂಟ್, ಸಿಗರೇಟು, ಚರ್ಮದ ವಸ್ತುಗಳು ಹತ್ತಿ ಮತ್ತು ಉಲ್ಲನ್ ಬಟ್ಟೆಗಳು, ಮರದ ವಿವಿಧ ವಸ್ತುಗಳು, ಮುಂತಾದವುಗಳನ್ನು ತಯಾರಿಸುವರು. ದಕ್ಷಿಣ ಅಮೆರಿಕದಲ್ಲಿ ಶೀಘ್ರಗತಿಯಲ್ಲಿ ಬೆಳೆಯುತ್ತಿರುವ ನಗರಗಳಲ್ಲಿ ಲೀಮ ಒಂದಾಗಿದೆ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ